Ditsem Nuus - Politiek
Gauteng LUR vir Onderwys
Die Solidariteit Groep het 'n netwerkplan vir werk met 'n vyfjaarbegroting van R4,5 miljard aangekondig. Genaamd Solidariteit NetWerk, behels dit volgens 'n mediaverklaring 'n omvattende alternatiewe skoolstelsel, 'n beroepskollege, universiteit, studiehulp, 'n jeugbeweging, 'n netwerk van beroepsgildes, mentorskappe, werkplasing, beskerming in die werkplek en voortgesette opleiding.
Die plan steun sterk op opleiding en is van die grootste projekte wat aangepak gaan word, die uitbou van Akademia tot 'n volwaardige universiteit met volledige kampus, asook die ontwikkeling van
Sol-Tech met 'n groter kampus. Daarby word beplan om 'n volle, alternatiewe Afrikaanse skoolstelsel deur die Skole Ondersteuningsentrum op die been te bring.
Volgens die mediaverklaring gaan Solidariteit NetWerk steeds in groot mate op beskerming in die werkplek fokus en word die stryd teen die regering se obsessie met ras verskerp en word selfs die aanhangigmaking van sake by die Verenigde Nasies in die vooruitsig gestel. 'n Verdere beplande nuwe verwikkeling is die stigting van 'n netwerk van beroepsgildesom jongmense toegang tot die werkplek te help gee.
Daar gaan ook skerp gefokus word op die Vierde Industriële Rewolusie en om kliënte tegnologies maksimaal te bemagtig. Die onderskeie inisiatiewe gaan deur verskillende bronne gefinansier word, waarvan 'n nuwe eiendomsbeleggingsmaatskappy, Kanton, as vennootskap tussen kapitaal en kultuur, 'n belangrike komponent gaan vorm.
By die bekendstelling van die plan het Flip Buys, voorsitter van die Solidariteit Beweging, o.m. gesê dat beplan word om in die land 30 ankerdorpe en –stede by wyse van verdigting te vestig, asook "groter kantons waarskynlik in Pretoria in die noorde, moontlik een in die Suid-Kaap en een in die weste van die land met Orania as groeipunt".
Standard Bank het 'n lys bekendgemaak van 104 takke wat landswyd gesluit word, met 49 takke in Gauteng, 11 takke in die Wes-Kaap, 10 in KZN, 9 in die Noord-Kaap, 6 elk in onderskeidelik die Vrystaat, die Oos-Kaap en Mpumalanga, 4 in Noordwes en 3 in Limpopo. Die dorpe in die Vrystaat waar takke gesluit word, is Bultfontein, Jagersfontein, Kestell, Lindley, Marquard en Phuthaditjhaba, terwyl in die Noord-Kaap takke te Britstown, Kimberley (Diamond Pavillion), Hanover, Kenhardt, Kuruman, Philipstown, Sishen, Strydenburg en Sutherland gesluit word.
Dit laat Standard Bank tot die bank in SA met die minste takke (548), maar dit is steeds die grootste bank volgens batewaarde. Die tendens in die bankwese in die land is dat banke takke verminder, maar meer kitsbanke oprig. Interessant is dat Capitec tans die bank in SA is met die meeste takke (840) en dat dit ook die snelgroeiende bank in die land is. Daarenteen het Absa 671 takke, FNB 628 en Nedbank 604.
Wat kitsbanke betref, het Absa tans 8 961, Standard Bank 7 140, Capitec 5 000, Nedbank 4 022 en FNB 4 000. Die beweging is kennelik al meer na elektroniese bankwese.